**Az előterjesztést megtárgyalta:**

* Oktatási és Szociális Bizottság
* Gazdasági és Városstratégiai Bizottság
* Jogi és Társadalmi Kapcsolatok Bizottsága

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2016. december 15-i ülésére**

**Javaslat a nemzeti köznevelésről szóló 2011. évi CXC. törvény módosításával összefüggő döntések meghozatalára**

A nemzeti köznevelésről szóló 2011. évi CXC. törvény (a továbbiakban: Nkt.) 2017. január 1. napjával hatályba lépő módosítására tekintettel Önkormányzatunk jövőbeni feladat-ellátási kötelezettsége az alábbiak szerint változik:

* Az Nkt. 74. §-a alapján az állam gondoskodik - az óvodai nevelés, a nemzetiséghez tartozók óvodai nevelése, a többi gyermekkel együtt nevelhető sajátos nevelési igényű gyermekek óvodai nevelése kivételével - a köznevelési alapfeladatok ellátásáról. A feladatellátás 2017. január 1-jétől az intézmények fenntartását és működtetését egyaránt magába foglalja. *Előzőek alapján Önkormányzatunk működtetői feladatköre 2016. december 31. napjával megszűnik.*
* Az Nkt. rendelkezései szerint az önkormányzat által eddig működtetett köznevelési intézmények működtetésével kapcsolatos jogviszonyából származó jogok és kötelezettségek 2017. január 1-jétől a Tankerületi Központot illetik meg, illetve terhelik.
* 2017. január 1-jével *a Tankerületi Központ foglalkoztatotti állományába kerülnek a működtető önkormányzat által irányított költségvetési szervnél a tankerületi központ által fenntartott köznevelési intézmény működtetését és a működtetéshez kapcsolódó funkcionális feladatokat ellátó* köztisztviselők, *közalkalmazottak*, munkavállalók.
* A fenntartással és működtetéssel összefüggésben a Tankerületi Központ által fenntartott köznevelési intézmények feladatainak ellátását szolgáló, települési *önkormányzati tulajdonú ingatlan és ingó vagyonra vonatkozóan a Tankerületi Központot ingyenes vagyonkezelői jog illeti meg* mindaddig, amíg a köznevelési közfeladat Tankerületi Központ részéről történő ellátása az adott ingatlanban meg nem szűnik.
* Az átadás-átvételt a működtető települési önkormányzat képviseletére jogosult személy és a Tankerületi Központ képviseletében eljáró, az intézmény székhelye szerint illetékes tankerületi igazgató *megállapodásának legkésőbb 2016. december 15-éig* történő megkötésével kell végrehajtani. Ha a felek között a megjelölt határidőig nem jön létre vagy nem teljes körűen jön létre a megállapodás, az oktatásért felelős miniszter 2016. december 20. napjáig határozattal létrehozza a megállapodást, illetve határozattal dönt a megállapodásban nem rendezett kérdésekről. A határozat ellen fellebbezésnek nincs helye. A határozat a bírósági felülvizsgálatra tekintet nélkül végrehajtható.

2017. január 1-től továbbra is megmarad Önkormányzatunk véleményezési joga a Tankerületi Központ által működtetett szombathelyi intézmények vonatkozásában az alábbi kérdésekben: az Nkt. 83. § (3)-(4) és a 84. § (9) bekezdései szerint a vagyonkezelésben levő ingatlan tulajdonos önkormányzatát *véleményezési jog illeti meg:*

* a köznevelési intézmény megszüntetésével,
* átszervezésével,
* feladatának megváltoztatásával,
* nevének megállapításával,
* vezetőjének megbízásával és megbízásának visszavonásával

kapcsolatos ügyekben.

A Tankerületi Központnak döntése vagy véleménye kialakítása *előtt* *be kell szereznie a tulajdonos önkormányzat véleményét*, amely vélemény kialakításához - az információk hozzáférhetővé tételének napjától számítva - legalább tizenöt napot kell biztosítaniuk.

*Előzőeken túlmenően, az Nkt. 76. §-a alapján a Tankerületi Központ továbbra is együttműködik a települési önkormányzattal a helyi közösségi és kulturális élet feltételeinek biztosítása érdekében* oly módon, hogy a vagyonkezelésében lévő önkormányzati tulajdonú ingatlan használatát tanítási időn kívül és a pedagógiai programban meghatározott feladatok végrehajtásának biztosítása mellett (külön megállapodás alapján, amely megállapodást előzetesen véleményezi az érintett köznevelési intézmény vezetője) ingyenesen biztosítja a tulajdonos települési önkormányzat számára.

Tájékoztatom a Tisztelt Közgyűlést, hogy a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 21/A. §-a alapján, bár a működtetői feladatokat nem az Önkormányzat látja el, *a gyermekétkeztetés biztosítása*

* a települési önkormányzat által fenntartott bölcsődében, mini bölcsődében és óvodában, továbbá
* a közigazgatási területén a tankerületi központ, valamint az állami szakképzési és felnőttképzési szerv által fenntartott nem bentlakásos nevelési-oktatási intézményben, illetve
* a köznevelési fenntartó által fenntartott kollégiumban elhelyezett gyermekek részére

továbbra is az Önkormányzat feladata. Az étkeztetéssel összefüggő önkormányzati feladatokat (kedvezmények megállapítása, térítési díj beszedése, rendelés - lemondás intézése, teljesítés igazolás, kifizetés, a szolgáltatóval való kapcsolattartás) továbbra is a Szombathelyi Köznevelési GAMESZ látja el.

**Az Nkt. 2017. január 1. napjával hatályba lépő módosításával összefüggésben az alábbi döntéseket szükséges meghozni:**

1. az Nkt. 99/H. § (3) bekezdésében foglaltak szerint Önkormányzatunknak és a Tankerületi Központnak 2016. december 15. napjáig meg kell állapodnia a működtetés átadásáról. Az átadás-átvételi megállapodás tervezete az előterjesztés **1. számú** mellékletét képezi.

A megállapodás az alábbi főbb rendelkezéseket tartalmazza:

* A működtetésre átvételre kerülő köznevelési intézményekkel kapcsolatos jogviszonyokba 2017. január 1-jétől a tankerületi központ, mint Átvevő lép, a működtetéssel kapcsolatos jogviszonyokból származó jogok és kötelezettségek a tankerületi központot e naptól illetik meg, illetve terhelik.
* Az Önkormányzat a tulajdonát képező, a működtetésre átadásra kerülő köznevelési intézmények köznevelési feladatainak ellátását szolgáló, a működtetéséhez szükséges ingó és ingatlan vagyonára, így különösen ingatlanokra, informatikai, multifunkcionális és tárgyi eszközökre, gépjárművekre, stb. ingyenes vagyonkezelői jogot biztosít az Átvevő részére. Az átadásra kerülő ingatlanok adatait, és ingóságok körét a megállapodás 1-4. számú mellékletei tartalmazzák.
* Az ingatlanok működtetését és a működtetéshez kapcsolódó funkcionális feladatokat ellátó átadásra kerülő foglalkoztatottak összes létszáma: 108 álláshelyen összesen 112 fő. Az Nkt. alapján átvett foglalkoztatottak vonatkozásában 2017. január 1-jétől a munkáltató személyében változás következik be, az átvételre kerülő foglalkoztatottak munkáltatója 2017. január 1-jei hatállyal az Átvevő. Az átkerülő dolgozók adatait a 6.1. – 6.14. számú mellékletek tartalmazzák.
* Az Átvevő foglalkoztatotti állományába 2017. január 1-jén kerülő foglalkoztatottak 2016. december havi, 2017. január hónapban esedékes illetményét, munkabérét és egyéb járandóságait és azok közterheit az Önkormányzat fizeti meg.
* A megállapodás rendelkezik arról, hogy az Átvevő a foglalkoztatotti állományába kerülő foglalkoztatottakat a 2016. szeptember 1. napján fennálló illetményükkel veszi át, közalkalmazotti jogviszonyuk tekintetében a Kjt. hatályos rendelkezéseit figyelembe véve jár el.
* Az Önkormányzat által támogatásból megvalósított projektek vonatkozásában 2017. január 1-jétől a működtetésre átadásra kerülő ingatlanokra vonatkozó támogatási szerződésekben valamennyi jog és kötelezettség tekintetében az Önkormányzat helyébe az Átvevő lép. Az átadásra kerülő projektek a 11. számú mellékletben kerülnek rögzítésre.
* Az átadásra kerülő szerződéses és egyéb követelések, kötelezettségek körét a megállapodás 5. és 7-10. számú mellékletei rögzítik.

Tájékozatom a Tisztelt Közgyűlést, hogy a megállapodás 6.1. – 6.14. számú mellékletei az átadásra kerülő dolgozók adatait tartalmazzák, ezért zárt ülés keretében kerülnek tárgyalásra, illetve jóváhagyásra.

A megállapodás mellékletei – terjedelmükre tekintettel – kizárólagosan elektronikusan kerülnek megküldésre, amelynek elérhetősége: [www.szombathely.hu/Közgyűlés/E-Közgyűlés/](http://www.szombathely.hu/Közgyűlés/E-Közgyűlés/)2016.

1. Az intézmények működtetői feladatainak átadásával összefüggésben az érintett intézmények ingó és ingatlan vagyona vonatkozásában ingyenes vagyonkezelői jog illeti meg a Tankerületi Központot. A vagyonkezelői szerződés tervezete az előterjesztés **2. számú** mellékletét képezi.

A megállapodás főbb rendelkezései az alábbiakban foglalhatóak össze:

* A KLIK jelenleg is lát el működtetői feladatot két intézmény, a Szombathelyi Művészeti Szakgimnázium, és az Aranyhíd Nevelési- Oktatási Integrációs Központ tekintetében. A két intézmény kapcsán átadott vagyon használatának részletes szabályai az Önkormányzat és a KLIK között 2013. február 28. napján megkötött vagyonkezelési szerződésben kerültek meghatározásra. Az egységes szabályozás érdekében jelen vagyonkezelési szerződés hatályba lépésével egyidejűleg megszüntetésre kerül a 2013. február 28. napján megkötött vagyonkezelési szerződés, az abban foglaltak jelen szerződés keretében kerülnek szabályozásra.
* Az Átvevő tankerületi központ ingyenes vagyonkezelői jogának fennállása alatt a köznevelési intézmény feladatainak ellátását szolgáló ingatlan és ingó vagyont az Önkormányzat nem idegenítheti el, nem terhelheti meg, bérbe nem adhatja.
* Az Átvevő a vagyonkezelésében lévő önkormányzati tulajdonú ingatlanok használatát tanítási időn kívül a feladatok ellátásának zavarása nélkül önkormányzati, helyi közösségi és kulturális, valamint sport rendezvények lebonyolítása céljából az Önkormányzattal történő előzetes egyeztetés alapján ingyenesen biztosítja a tulajdonos Önkormányzat számára, továbbá ingyenesen biztosítja azon helyiségek elérhetőségét, ahol az Önkormányzat a Gyvt.-ben meghatározott étkeztetési feladatait megszervezi, ideértve az étkezési térítési díjak beszedésének biztosítását.
* A gyermekétkeztetéshez szükséges ingó és ingatlan vagyon az Átvevő részére nem került átadásra, azokat az Önkormányzat önállóan hasznosítja. A konyhák közüzemi költségeit az étkeztetést biztosító Szolgáltató a közbeszerzési ajánlata szerinti átalány díj formájában téríti meg az Átvevő részére. Az étkeztetéshez kapcsolódó egyéb működési, üzemeltetési költségek (telefon, rágcsálóirtás, hulladékelszállítás stb.) tekintetében a szolgáltatásokra vonatkozóan az étkeztetést biztosító Szolgáltató közvetlenül köt szerződést.
* Az Átvevőt a vagyonkezelésében lévő vagyonnal kapcsolatban megilletik a tulajdonos jogai, és terhelik a tulajdonos kötelezettségei azzal, hogy
* a vagyont nem idegenítheti el, valamint - jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati jog, vezetékjog vagy ugyanezen okokból alapított szolgalom, továbbá a helyi önkormányzat javára alapított vezetékjog kivételével - nem terhelheti meg,
* a vagyont biztosítékul nem adhatja,
* a vagyonon osztott tulajdont nem létesíthet,
* a vagyonkezelői jogot harmadik személyre nem ruházhatja át és nem terhelheti meg, valamint
* polgári jogi igényt megalapító, polgári jogi igényt eldöntő tulajdonosi hozzájárulást a vagyonkezelésében lévő vagyonra vonatkozóan hatósági és bírósági eljárásban sem adhat, kivéve a jogszabályon alapuló, továbbá az ingatlanra közérdekből külön jogszabályban feljogosított szervek javára alapított használati joghoz, vezetékjoghoz vagy ugyanezen okokból alapított szolgalomhoz, továbbá a helyi önkormányzat javára alapított vezetékjoghoz történő hozzájárulást.
* Az Átvevő a vagyont a központi berendezésekkel és felszerelésekkel együtt rendeltetésszerűen jogosult birtokolni, használni, szedni hasznait.
* 2017.január 1. napjától az Átvevő köteles a részére vagyonkezelésbe adott ingatlan és ingó vagyon vonatkozásában biztosítási szerződést kötni és annak díját a biztosítónak megfizetni.
* A vagyonkezelésre átadott eszközöket az Átvevő az Önkormányzat tulajdonaként, elkülönítetten köteles nyilvántartásba venni, azokról feladatellátási helyenként főkönyvi és analitikus nyilvántartást vezetni. A leltározást a vonatkozó jogszabályi előírások szerint az Átvevő végzi. A selejtezést bruttó 200.000 Ft egyedi érték alatti eszközök esetén az Átvevő saját hatáskörben elvégezheti, amely megtörténtéről 30 napon belül értesítést küld az Önkormányzat részére. A 200.000 Ft egyedi érték feletti eszközök esetén a selejtezést – az Átvevő javaslata alapján – az Önkormányzat végzi. A selejtezett eszközök megsemmisítéséről az Átvevő saját költségén gondoskodik.
* Az Önkormányzat, mint tulajdonos évente legalább egy alkalommal, a nevelő-oktató munka, illetve az Átvevő működésének zavarása nélkül, előzetes értesítés alapján ellenőrizheti a vagyonkezelésbe adott önkormányzati vagyonnal való gazdálkodást, a vagyon rendeltetésszerű használatát.
* A 2790 hrsz.-ú, 9700 Szombathely Bem József u. 9. szám alatti, Szombathelyi Derkovits Gyula Általános Iskola fűtése a Szombathelyi Köznevelési GAMESZ által üzemeltetett gázközpontból, a 8751/21 hrsz.-ú, 9700 Szombathely Pázmány Péter krt. 26/B szám alatti Aranyhíd Nevelési Oktatási Integrációs Központ Micimackó Óvodájának melegvíz ellátása a Szombathelyi Napsugár Óvodából történik. Az iskola fűtési költségét, valamint az óvoda melegvíz költségét az Átvevő negyedévente, utólag, számla ellenében, a számla kézhezvételétől számított 30 banki napon belül átutalással fizeti meg az üzemeltető Szombathelyi Köznevelési GAMESZ bankszámlájára.
* Az Átvevő – a 2013. február 28. napján megkötött vagyonkezelési szerződés 28. pontjában - kötelezettséget vállalt a „Szemünk fénye” elnevezésű programból fakadó, az Önkormányzat által teljesített kifizetés intézményekre eső arányos részének megtérítésére. A „Szemünk fénye” elnevezésű programmal kapcsolatosan jogszabály rögzíti, hogy 2017. január 1. napjától a programmal összefüggő fizetési kötelezettség az ingatlan tulajdonosát terheli.
* A vagyonkezelési szerződést Felek 2017. január 1-jétől határozatlan időtartamra kötik. A szerződés megszűnik, ha:
* az Átvevő megszűnik,
* az Átvevő feladatellátási kötelezettsége megszűnik,
* az állami köznevelési feladat ellátása valamennyi vagyonkezelésbe adott ingatlanban megszűnik,
* azt a Felek közös megegyezéssel megszüntetik.

Az Átvevő a vagyonkezelői joga megszűnése esetén, a megszűnése napjától számított 30 napon belül köteles az ingatlant kiüríteni és azt, valamint a vagyonkezelésébe adott, a vagyonkezelés megszűnése időpontjában meglévő ingóságokat rendeltetésszerű használatra alkalmas állapotban az Önkormányzat részére visszaadni.

* A vagyonkezelési szerződés rögzíti, hogy a KLIK által fenntartott és az Önkormányzat által működtetett köznevelési intézmények használatának és működtetésének részletes szabályait megállapító 2013. február 28.napján kelt ingyenes használati szerződést e vagyonkezelési szerződés hatályba lépésével egyidejűleg a Felek közös megegyezéssel megszüntetik.
* Az átadásra kerülő vagyonelemeket az átadás-átvételi megállapodás 1-4. számú mellékletei, valamint a vagyonkezelési szerződés 1-4. számú melléklete tartalmazza.

A vagyonkezelési szerződés mellékletei – terjedelmükre tekintettel – kizárólagosan elektronikusan kerülnek megküldésre, amelyek elérhetősége: [www.szombathely.hu/Közgyűlés/E-Közgyűlés/](http://www.szombathely.hu/Közgyűlés/E-Közgyűlés/)2016.

1. Az önkormányzat működtetési feladatainak megszűnése kapcsán 2017. január 1. napi hatállyal módosítani szükséges a Szombathelyi Szolgáltatási Szakképzési Centrummal megkötött vagyonkezelési szerződést:
2. A szerződésben – az Oladi Általános Iskola által használt helyiségekre tekintettel – Önkormányzatunk a közüzemi költségek megtérítését vállalta. 2017. január 1. napjától ezen költségek megtérítése a Tankerületi Központot terhelik.
3. A Szombathelyi Szolgáltatási Szakképzési Centrum Horváth Boldizsár Közgazdasági és Informatikai Szakgimnáziuma nem rendelkezik tornateremmel, tanulói a Szombathelyi Kanizsai Dorottya Gimnázium egyik tornatermét veszik igénybe. Tekintettel arra, hogy Szombathelyi Kanizsai Dorottya Gimnázium működtetője az Önkormányzat, a szerződésben rögzítésre került, hogy a Szakképző Centrum a Horváth Boldizsár Közgazdasági és Informatikai Szakközépiskola tormaterem használatával kapcsolatos költségeit megtéríti Önkormányzatunk számára. Ez a bevétel 2017. január 1. napjától a működtető Tankerületi Központot illeti meg.

A Szombathelyi Szolgáltatási Szakképzési Centrummal megkötött vagyonkezelési szerződés módosítását a Nemzeti Szakképzési és Felnőttképzési Hivatalnak (a továbbiakban: NSZFH) előzetesen jóvá kell hagynia. A Szombathelyi Szakképzési Centrum főigazgatójával egyeztetett módosítás tervezet az NSZFH részére megküldésre került, előzetes jóváhagyását követően kerülhet a Közgyűlés elé.

1. 2017. január 1. napjával a Szombathelyi Köznevelési GAMESZ

* Alapító okiratából törölni szükséges az Nkt. alapján ellátott működtetői feladatokat, illetve a működtetett intézmények felsorolását,
* módosítani szükséges az intézmény létszám-előirányzatát, továbbá
* a január 1-i átadást követően az intézménynek át kell dolgoznia a Szervezeti és Működési Szabályzatát.

Szombathely Megyei Jogú Város Közgyűlése a 355/2016. (X.27.) Kgy. számú határozatában arról döntött, hogy 2017. január 1. napjától a Savaria Megyei Hatókörű Városi Múzeum gazdasági feladatainak ellátására az államháztartásról szóló 2011. évi CXCV. törvény 10. § (4b) bekezdésében foglaltak figyelembe vételével a Szombathelyi Egészségügyi és Kulturális GESZ-t jelöli ki. A Közgyűlés felkért, hogy a Szombathelyi Egészségügyi és Kulturális GESZ, valamint a Szombathelyi Köznevelési GAMESZ Alapító okiratának módosítását, továbbá a Savaria Megyei Hatókörű Városi Múzeum és a Szombathelyi Egészségügyi és Kulturális GESZ közötti munkamegosztás és felelősségvállalás rendjét tartalmazó megállapodást terjesszem a Közgyűlés soron következő ülése elé.

Előzőek alapján

* a Szombathelyi Köznevelési GAMESZ – a működtetési feladatok átadásának is a figyelembe vételével elkészített - Módosító okirata az előterjesztés **3. számú** mellékletét, a módosításokkal egységes szerkezetbe foglalt Alapító okirata az előterjesztés **4. számú** mellékletét,
* a Szombathelyi Egészségügyi és Kulturális GESZ Módosító okirata az előterjesztés **5. számú** mellékletét, a módosításokkal egységes szerkezetbe foglalt Alapító okirata az előterjesztés **6. számú** mellékletét,
* a Savaria Megyei Hatókörű Városi Múzeum és a Szombathelyi Egészségügyi és Kulturális GESZ közötti munkamegosztás és felelősségvállalás rendjét tartalmazó megállapodás tervezete az előterjesztés **7. számú** mellékletét

képezi.

Tájékoztatom a Tisztelt Közgyűlést, hogy a jelzett módosításokon túl a Magyar Államkincstár jelzése alapján, a Szombathelyi Köznevelési GAMESZ és a Szombathelyi Egészségügyi és Kulturális GESZ alapító okiratában a vezető megbízásánál szerepeltetni kell, hogy „A magasabb vezetői megbízás legfeljebb 5 évig terjedő határozott időre szól.” Előzőeken túlmenően „a költségvetési szervnél alkalmazásban álló személyek jogviszonya” pontból törölni szükséges a vállalkozói jogviszonyt. A csatolt Alapító okiratok előzőek figyelembe vételével kerültek elkészítésre.

1. A Szombathelyi Köznevelési GAMESZ létszáma 152 fő. A Tankerületi Központ foglalkoztatotti állományába átkerülő 108 álláshelyen foglalkoztatott közalkalmazotti létszámra, és az intézmény által ellátandó feladatokra tekintettel a GAMESZ létszámát 2017. január 1. napjától 44 főben javasolom meghatározni.

A GAMESZ a 44 főben meghatározott létszámelőirányzattal biztosítja a 18 önkormányzati fenntartású óvoda pénzügyi, gazdasági feladatainak ellátását, az óvodák meghatározott üzemeltetési feladatainak ellátását, az önkormányzat étkeztetési kötelezettségébe tartozó 43 köznevelési intézmény vonatkozásában az étkeztetési feladatok lebonyolítását, az önkormányzat által a GAMESZ-hoz rendelt előirányzatok felhasználásával kapcsolatos feladatok (pl. önkormányzati napközis tábor pénzügyi lebonyolítása, sajátos nevelési igényű gyermekek fejlesztésével összefüggő adminisztrációs feladatok stb.) ellátását.

Kérem a Tisztelt Közgyűlést, hogy az előterjesztést megtárgyalni, és a határozati javaslatot jóváhagyni szíveskedjék.

Szombathely, 2016. december „ ”

**(: Dr. Puskás Tivadar :)**

**HATÁROZATI JAVASLAT**

**……../2016. (XII.15.) Kgy. számú határozat**

1. Szombathely Megyei Jogú Város Közgyűlése a „Javaslat a nemzeti köznevelésről szóló 2011. évi CXC. törvény módosításával összefüggő döntések meghozatalára” című előterjesztést megtárgyalta. A Közgyűlés a Szombathelyi Tankerületi Központtal kötendő átadás-átvételi megállapodást az előterjesztés 1. számú melléklete szerinti tartalommal – a megállapodás 6.1-6.14. számú mellékletei kivételével - jóváhagyja. A megállapodás 6.1.-6.14. számú mellékletek tárgyában a Közgyűlés külön döntést hoz.
2. A Közgyűlés Tankerületi Központ működtetésében lévő, továbbá 2017. január 1. napjával a működtetésébe kerülő intézmények ingatlan és ingó vagyonára vonatkozó vagyonkezelési szerződést az előterjesztés 2. számú melléklete szerinti tartalommal jóváhagyja.
3. A Közgyűlés egyetért azzal, hogy az Önkormányzat, a Nemzeti Szakképzési és Felnőttképzési Hivatal, valamint a Szombathelyi Szolgáltatási Szakképzési Centrum között megkötött vagyonkezelői szerződés 2017. január 1. napi hatállyal az alábbiak figyelembe vételével kerüljön módosításra:
4. a szerződésnek az Oladi Általános Iskola által használt helyiségek közüzemi költségeinek megtérítésére vonatkozó rendelkezései kerüljenek törlésre,
5. a szerződésnek azon rendelkezései, amelyek a Szombathelyi Szolgáltatási Szakképzési Centrum Horváth Boldizsár Közgazdasági és Informatikai Szakgimnáziuma tormaterem használatával kapcsolatos költségeinek megtérítésére vonatkoznak, kerüljenek törlésre.
6. A Közgyűlés felkéri a Polgármestert, hogy az Önkormányzat, a Nemzeti Szakképzési és Felnőttképzési Hivatal, valamint a Szombathelyi Szolgáltatási Szakképzési Centrum között megkötött vagyonkezelői szerződés 2017. január 1. napi hatállyal történő módosítását a Nemzeti Szakképzési és Felnőttképzési Hivatal jóváhagyását követően terjessze a Közgyűlés elé.
7. A Közgyűlés a Szombathelyi Köznevelési GAMESZ létszám-előirányzatát 2017. január 1. napjától - a 108 álláshelyen foglalkoztatott közalkalmazott Tankerületi Központ foglalkoztatotti állományába kerülésére, valamint a GAMESZ által ellátandó feladatokra tekintettel - 44 főben határozza meg, amely megegyezik az intézmény-üzemeltetési létszámmal.
8. A Közgyűlés a Szombathelyi Köznevelési GAMESZ Módosító okiratát az előterjesztés 3. számú, a módosításokkal egységes szerkezetbe foglalt Alapító okiratát az előterjesztés 4. számú melléklete szerinti tartalommal jóváhagyja.
9. A Közgyűlés a Szombathelyi Egészségügyi és Kulturális GESZ Módosító okiratát az előterjesztés 5. számú, a módosításokkal egységes szerkezetbe foglalt Alapító okiratát az előterjesztés 6. számú melléklete szerinti tartalommal jóváhagyja.
10. A Közgyűlés a Savaria Megyei Hatókörű Városi Múzeum és a Szombathelyi Egészségügyi és Kulturális GESZ közötti munkamegosztás és felelősségvállalás rendjét tartalmazó megállapodást az előterjesztés 7. számú melléklete szerinti tartalommal jóváhagyja.
11. A közgyűlés felhatalmazza a polgármestert, hogy az 1-2., valamint 6-8. pontokban foglalt dokumentumokat aláírja.
12. A Közgyűlés felkéri a Szombathelyi Köznevelési GAMESZ-t, hogy a feladatváltozással összefüggésben aktualizálja Szervezeti és Működési Szabályzatát, és küldje meg azt jóváhagyásra.

**Felelős:** Dr. Puskás Tivadar polgármester

Koczka Tibor alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője,

Stéger Gábor, a Közgazdasági és Adó Osztály vezetője,

Imréné Erényi Katalin, a Szombathelyi Köznevelési GAMESZ igazgatója

Vigné Horváth Ilona, az Egészségügyi és Kulturális GESZ igazgatója,

Csapláros Andrea, a Savaria Megyei Hatókörű Városi Múzeum igazgatója/

**Határidő:** 2016. azonnal /az 1. 2. 3. 6. 7. és 8. pontok vonatkozásában/

a Nemzeti Szakképzési és Felnőttképzési Hivatal jóváhagyását követően /a 4. pont vonatkozásában/

2017. január 1. /az 5. pont vonatkozásában/

2016. december 22. /a 9. pont vonatkozásában/

2017. február 28. /a 10. pont vonatkozásában/